Bugesera: Umupfumu Salongo yubatse umuhanda wa kaburimbo wamutwaye miliyoni 50 Frw - IGIHE.com\nKuya 21 May 2022 saa 10:16\nRurangirwa Wilson uzwi nka Salongo, yubatse umuhanda wa kaburimbo ureshya n’igice cya kirometero, akavuga ko wuzuye umaze kumutwara miliyoni 50 Frw.\nNi umuhanda uherereye mu Mudugudu wa Rugara, Akagari ka Nyamata mu Murenge wa Nyamata.\nSalongo wiyita umupfumu, yabwiye IGIHE ko yatekereje gukora uyu muhanda kuko aho yawubatse hari hameze nabi cyane, abona ko ari ngombwa gutanga umusanzu we mu kubaka igihugu.\nYagize ati “Nabonye ntacyo naha igihugu cyanjye, uretse kucyitura nkagiha imbaraga zanjye mu gihe nkiri ku Isi.”\nYakomeje avuga ko yagize iki gitekerezo cyo kubaka umuhanda kubera ko yabonaga ahantu akorera hari ibihuru byinshi n’imiyenzi ku buryo nta modoka zibasha kuhanyura, ahitamo kuhubaka umuhanda kugira ngo abashe kuhateza imbere.\nAti “Kera twakuraga twumva ko ngo Yesu azatujyana mu Ijuru ariko nyuma naje kubona ko natwe igihugu cyacu twakigira cyiza kikaba nk’Ijuru.”\nSalongo yavuze ko yubatse uwo muhanda yifashishije ubumenyi bwe kuko yabyize, afatanya n’umuryango we ndetse n’urubyiruko rwamuzaniraga amazi yo kuwubakisha. Yemeza ko yatangiye kubaka muri Werurwe uyu mwaka, akoresheje ‘raterite’, amabuye ndetse na ‘goudron’.\nYasobanuye ko yawubatse mu mafaranga ye n’umuryango we, ati “Amafaranga nawubatsemo ni ayanjye n’abana banjye n’umugore, kandi wumve ko nayashatse mu byumweru bine gusa ariko abaturage bo bamfashaga mu bijyanye no kumpa amazi yo gukoresha.”\nYongeyeho ko afite intego y’uko ahantu hose afite inyubako agomba kuhashyira imihanda ya kaburimbo, ashimangira ko abaturage bagiye bishyira hamwe bagahuza imbaraga, bashobora kujya bikorera ibikorwaremezo nk’imihanda bitabaye ngombwa ko bategereza Leta.\nMutoni Carine utuye mu Kagari ka Nyamata kubatswemo uyu muhanda, yashimye igikorwa Salongo yabakoreye. Ati “Uyu muhanda wari umeze nabi cyane, nta modoka yahitaga kandi iyo imvura yagwaga twese abaturage twananirwaga guhita kubera uburyo wari umeze.”\nUmunyamabanga Nshingwabikorwa w’Umurenge wa Nyamata, Mushenyi Innocent, yavuze ko iki gikorwa cyo kubaka umuhanda ari indashyikirwa kuko kigaragaza ko abaturage bashobora kunganira Leta mu kubaka ibikorwaremezo.\nYagize ati “Ni gikorwa cy’indashyikirwa kandi cyagaragaje ko abaturage bashobora kunganira Leta mu kubaka ibikorwaremezo. Hari n’abandi bafatiyeho ku buryo dukomeje ubukangurambaga nk’uko n’ahandi bijya bikorwa nko mu Mujyi wa Kigali, abantu bakishyira hamwe bakubaka imihanda mu gihe Leta itarabona amikoro ngo ibubakire.”\nYashimangiye ko hari abaturage bigiye kuri iki gikorwa ku buryo bifuza gukomereza kuri uyu muhanda, avuga ko byerekana uburyo bamaze gusobanukirwa akamaro k’ibikorwaremezo.\nUburyo umuhanda wari umeze utaratangira kubakwa\nUbwo imirimo yo gutsindagira umuhanda yatangiraga\nSalongo yagize uruhare mu kubaka uyu muhanda\nSalongo yavuze ko yubatse uwo muhanda yifashishije ubumenyi bwe kuko yabyize\nImiterere y'uyu muhanda nyuma yo kurangira\nUyu muhanda uri mu ngo z'abaturage